Nos frater Hugo prior sancti Germani Brienensis, et Girardus de Draceio canonicus et archipresbiter Eduensis, universis presentes litteras inspecturis notum facimus quod in nostra presentia propter hoc specialiter constituti Arnulphus miles dominus Logiarum et domina Emenegardis relicta domini Guidonis dicti de Logiis militis defuncti, quondam fratris ejusdem Arnulphi, recognoscunt ex certa scientia, quod nobilis vir Guillemus quondam dominus Logiarum defunctus, quondam pater, et Amelina quondam uxor ejusdem Guillemi, quondam mater dictorum Arnulphi et Guidonis, dederunt et legaverunt in perpetuum ecclesie Eduensi quadraginta solidos Divion. annui redditus, decem octavorum ad Vienensem, pro anniversario dictorum Guillemi et Ameline et antecessorum eorumdem in eadem ecclesia annis singulis faciendo: quos quadraginta solidos Divion. decem octavorum ad Vien. ut dictum est, dicti Arnulphus et Emenegardis predicte ecclesie in hereditate dictorum Arnulphi et Guidonis assidere promittunt coram nobis competenter: volentes et concedentes quod decanus et capitulum predicte ecclesie aut mandatum eorumdem habeant et percipiant annuatim in crastino quindene resurrectionis Dominice dictos quadraginta s. Divion. decem octavorum ad Vien. de locatione domus sue nove et cellarii dicte domus site ante bancos castri Eduensis, quousque dictos quadraginta s. Divion. decem octavorum ad Vien. in hereditate dictorum Arnulphi et Guidonis predicte ecclesie assederint competenter. In cujus rei testimonium ad preces et instantiam dictorum Arnulphi et Emenegardis sigilla nostra litteris presentibus duximus apponenda. Datum et actum die veneris post octavas beati Nicholai hiemalis. Anno Domini Mº CCº LXº tertio.